b'\n_START_ARTICLE_\nBizmut\n_START_SECTION_\nOsobine\n_START_PARAGRAPH_\nBizmut (novol. bisemutum < njem. Wismut, Bismut) je mekan i krt, crvenkast ili srebrnobijel te\xc5\xa1ki metal niska tali\xc5\xa1ta (271\xc2\xb0C). Elemenatni bizmut se naj\xc4\x8de\xc5\xa1\xc4\x87e upotrebljava za izradu slitina niskog tali\xc5\xa1ta s kadmijem i kositrom. Pri skru\xc4\x87ivanju se \xc5\xa1iri (kao voda), pa se staklena kugla napunjena teku\xc4\x87im bizmutom rasprsne kad se bizmut skrutne. Zbog toga svojstva kao i zbog toga \xc5\xa1to vjerno reproducira najfinije konture predlo\xc5\xa1ka, upotrebljava se za dobivanje vrlo jasnih otisaka. Bizmut je naj\xc4\x8de\xc5\xa1\xc4\x87e dijamagneti\xc4\x8dan od svih metala, a termi\xc4\x8dka mu je provodnost, osim \xc5\xbeive, najmanja._NEWLINE_Bizmut sa spojevima tvori trovalentne i petovalentne spojeve. Spada u grupu te\xc5\xa1kih metala i nema nikakvu ulogu u ljudskom tijelu i time je klasificiran kao otrovni metal, ali znatno manje od njegovih susjeda u periodnom sustavu (antimona, polonija i olova)._NEWLINE_Stabilan u vodi i na zraku. Otapa se samo u koncentriranoj nitratnoj i vru\xc4\x87oj sulfatnoj kiselini. Toplinska vodljivost mu je najni\xc5\xbea od svih metala, osim \xc5\xbeive. Slab je vodi\xc4\x8d struje i ima najve\xc4\x87i Hallov efekt od svih metala._NEWLINE_Bizmut je vrlo cijenjen metal, jer se lako tali. Na zraku izgara u \xc5\xbeuti trioksid (Bi\xe2\x82\x82O\xe2\x82\x83)._NEWLINE_Naj\xc4\x8de\xc5\xa1\xc4\x87i bizmutov mineral je bismit (Bi\xe2\x82\x82O\xe2\x82\x83).\n_START_SECTION_\nOtkri\xc4\x87e\n_START_PARAGRAPH_\nBizmut je 1753. godine otkrio Claude Geofroy (Francuska). Ime mu dolazi od njema\xc4\x8dkog naziva Weisse Masse - bijele nakupine \xc5\xa1to je kasnije pre\xc5\xa1lo u wismut i bisemutum.\n_START_SECTION_\nDobivanje\n_START_PARAGRAPH_\nBizmut se dobiva iz sulfidne rude pr\xc5\xbeenjem u oksid i redukcijom oksida u metal ugljenom ili koksom. Va\xc5\xbeno je i dobivanje bizmuta kao sporednog proizvoda pri proizvodnji bakra i olova._NEWLINE__NEWLINE_Sirovi bizmut rafinira se pretaljivanjem ili elektrolizom.\n_START_SECTION_\nUporaba\n_START_PARAGRAPH_\nSam se ne upotrebljava, ve\xc4\x87 slu\xc5\xbei za pripravu lakotaljivih legura (slitina) \xe2\x80\x93 s niskim tali\xc5\xa1tima (ispod 100\xc2\xb0C), tako da se tale i u vru\xc4\x87oj vodi._NEWLINE__NEWLINE_Jedna od najpoznatijih takvih slitina je Woodova slitina, koja se tali ve\xc4\x87 na 60\xc2\xb0C. Takve se slitine upotrebljavaju za lemljenje, u automatskim dojavnicama po\xc5\xbeara i elektri\xc4\x8dnim osigura\xc4\x8dima, te u tiskarstvu._NEWLINE_Bizmut se koristi kao legura za sna\xc5\xbene magnete - bismanol (BiMn).'